Oikeusministeriö
PL 25 
00023 VALTIONEUVOSTO

Viite 	Lausuntopyyntö OM 11/41/2003, 5.6.2008

Luonnos uudeksi asunto-osakeyhtiölaiksi

Kiitämme esittämästänne lausuntopyynnöstä. Lausuntonamme esitämme kunnioittavasti seuraavaa.

6 luku 31 §: Päätös kaikkien osakkeenomistajien rahoittamasta uudistuksesta
Lakiluonnoksen 6 luvun 31 §:n 2. momentin 2. kohdassa ehdotetaan, että yhtiökokous voisi yksinkertaisella ääntenenemmistöllä päättää kiinteistön tai rakennuksen käyttämiseen liittyvän tavanomaisen hyödykkeen vastikerahoitteisesta yhteishankinnasta. Lakiluonnoksen esityksessä mainitaan tältä osin eräänä esimerkkinä operaattoripalvelut, kuten perustason laajakaistayhteys. Lakiluonnoksen esityksessä todetaan toisaalta, että säännöksessä tarkoitettuja vastikerahoitteisia palveluja eivät ole maksulliset tv-kanavat.

Yleisimmin katsottujen ohjelmamaksuttomien televisiokanavien seuraamiseen tarvittavan antennijärjestelmän ja mahdollisen tavanomaisen kaapeli-tv-liittymän asennus- ja käyttökulut katetaan nykyisin tavanmukaisesti yhtiövastikkeella. Tämä on myös linjassa Viestintäviraston määräyksen 21 E/2007 M kanssa, joka edellyttää, että kaikki yli 2 huoneistoa käsittävät asuintalot tulee varustaa yhteisantennijärjestelmällä, joka mahdollistaa tasapuolisesti tv-palvelut asuinkiinteistön kaikille asukkaille. Maksullisia televisiokanavia tai vain joitakin osakkeenomistajia kiinnostavien televisiokanavien katsomiseen vaadittavia laitteita tai palveluja ei käsityksemme mukaan tällä hetkellään rahoiteta hoitovastikkeella. 

Laajakaistapalvelujen käyttö on yleistynyt siinä määrin, että perus laajakaista on näkemyksemme mukaan tavanomainen hyödyke. Taloyhtiö voi myös hyötyä asunnot kattavasta perus laajakaistajärjestelmästä tai laajakaistavalmiudesta, joka mahdollistaa yhtenäiset taloyhtiön talotekniikka- ja informaatiopalvelut. Sen sijaan maksulliset lisäpalvelut ja asukaskohtaiset erityistarpeet on syytä mielestämme pitää erillään taloyhtiön yhteishankinnasta. 

Taloyhtiön omistama ja hallinnoimat kaapelointi- ja viestintäjärjestelmät, kuten sisäjohtoverkko ja yhteisantennijärjestelmä, ovat tarpeellista jatkossakin pitää avoimina vaihtoehtoisille ratkaisuille. Näin ollen taloyhtiön yhteisen perus laajakaistaratkaisun ohessa on oltava mahdollista toteuttaa asukaskohtaisia laajakaistaratkaisuja, jotka useimmiten ovat vaativampia niin toiminnallisesti (mm. tietoturva) kuin palvelullisesti (lisäpalveluja). Samoin esimerkiksi kaapelitelevisioverkkoon liitetyssä taloyhtiön yhteisantennijärjestelmässä on voitava tarvittaessa välittää myös muita viestintäverkkopalveluja, kuten satelliiteista tai maanpäällisestä verkosta välitettyjä tv-palveluja.

Näkemyksemme mukaan perus laajakaistaa tai laajakaistavalmiutta täydentävät lisäpalvelut tulisi rinnastaa maksullisiin tv-kanaviin. Lisäpalveluihin liittyvää vastiketta tulisi voida lakiluonnoksen 6 luvun 33 § 3. momentin mukaisesti periä vain niiltä osakkeenomistajilta, jotka ovat antaneet siihen suostumuksensa.

6 luku 32 § 2 momentti: Uudistuksesta aiheutuvien kustannusten huoneistokohtainen tasajako
Lakiluonnoksen varsinaisen tekstin mukaan yhtiökokous voi tehdä kahden kolmasosan määräenemmistöllä (annetut äänet) päätöksen uudistuksesta aiheutuvien kulujen jakamisesta tasan osakkeenomistajien kesken, jos toimenpide liittyy osakehuoneistoihin tai niiden käyttämiseen ja uudistuksesta kullekin osakehuoneistolle tuleva etu ja kunkin huoneiston osalta aiheutuva kustannus ovat yhtä suuret. Lakiluonnoksen perusteluissa todetaan, että edellä mainitulla tavalla voitaisiin päättää myös tietoliikennepalvelun käyttömaksun perimisestä tasan osakkeenomistajien kesken. 

Mielestämme huoneistokohtainen tasajako on oikea kustannustenjakomenettely liittyen taloyhtiön tavanomaisten viestintäjärjestelmien, kuten yhteisantennijärjestelmän sekä perus laajakaistajärjestelmän tai laajakaistavalmiuden hankinta- ja käyttökustannusten jakamisessa. 

Lisätietoja lausunnosta antavat toiminnanjohtaja Tauno Hovatta, puh. (09) 5476 1315, sähköposti tauno.hovatta@sant.fi sekä hallituksen puheenjohtaja Martti Kemppi, puh. 0400 412 238, sähköposti martti.kemppi@kemppi.org.